**Šibačka v podaní Czech Drift Series**

**Orechová Potôň, 13.4.2022 – prvé kolo majstrovstiev Českej republiky v drifte sa uskutoční počas Veľkonočného pondelka (18.4) na našom okruhu. V rámci šampionátu štartujú aj viacerí drifteri zo Slovenska.**

Veľkonočný pondelok neprinesie iba tradičnú šibačku, ale odštartuje aj úvodné kolo českého šampionátu v drifte. Disciplína kontrolovaného šmyku sa dostala už oficiálne pod hlavičku FIA a na SLOVAKIA RINGU privíta hneď dve svoje top kategórie PRO a PRO2.

Aktuálne je prihlásených 30 súťažiacich, ktorí si to na špeciálne upravenom „drift“ variante pretekárskeho okruhu rozdajú v rámci viacerých tréningových kôl, kvalifikácie a vyraďovacích jázd.

Na štarte sa ukážu aj viacerí slovenskí drifteri, ktorí budú bojovať o cenné body do celkového hodnotenia a o body pre Slovenskú Trofej.

Súťaž v drifte má svoje špecifiká a pravidlá – sleduje sa napríklad presnosť stopy, uhol driftu, nájazdová rýchlosť ako aj schopnosť kopírovať súpera v rámci „battle“ jázd čo najvernejšie a najbližšie bez akéhokoľvek kontaktu.

Jednodňové podujatie štartuje v pondelok o 8h a končí o 19h so slávnostným vyhodnotením a odovzdaním cien.

Vstup na tribúny je spoplatnený, ideálnym miestom na sledovanie drifterských súbojov bude tribúna B. Vstupenky sú v predpredaji na web stránke okruhu a budú dostupné aj na mieste v deň konania podujatia.

Celý šampionát bude vysielaný aj live na sociálnych sieťach promotéra a okruhu.

Viac informácii, live výsledky a program sú dostupné na <https://slovakiaring.sk/sk/czech-drift-series>

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie a wellness centrum so saunami a bazénom. V areáli nájdete tiež off-roadový polygón, Vojenské múzeum a najnovším prírastkom je špičkové* ***Slovenské motokárové centrum.***

**Ďalšie informácie:**

|  |  |
| --- | --- |
| Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk |  |